Borgergruppe må ikke holde fanen højt i Birsted

Det gælder om at holde fanen højt. Men skal teknisk udvalg i Jammerbugt Kommune bestemme, så må de ikke i Birsted. Det er seks flag og to projektører der ikke må stilles op ved indfaldsvejen til Biersted by. Det er borgergruppen, Den grønne Gruppe i Biersted, der har søgt kommunen om tilladelse til at placere de seks, belyste flagstænger ved indfaldsvejen. Det fortæller P4 Nordjylland. Ifølge gruppens talsmand, Jørgen Hellum, skal flagene - med en velkomsthilsen og kommunens logo - give byens gæster en indbydende velkomst. Men både teknisk forvaltning og teknikudvalget i Jammerbugt Kommune er imod. Med henvisning til naturbeskyttelsesloven indstiller begge instanser derfor, at forslaget afvises.